Tarybos sprendimas
1998 m. birželio 29 d.
dėl laikinojo Europos bendrijos ir Jungtinių Meksikos valstijų susitarimo dėl prekybos ir su prekyba susijusių klausimų sudarymo
(98/504/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 57 straipsnio 2 dalies paskutinį sakinį ir 113 straipsnį, siejant jį su 228 straipsnio 2 dalies pirmuoju sakiniu bei 228 straipsnio 3 dalies antrąja pastraipa,
atsižvelgdama į Komisijos pasiūlymą [1],
atsižvelgdama į Europos Parlamento pritarimą [2],
kadangi laukiant, kol įsigalios 1997 m. gruodžio 8 d. Briuselyje pasirašytas Ekonominės partnerystės, politinio koordinavimo ir bendradarbiavimo susitarimas, turėtų būti patvirtintas 1997 m. gruodžio 8 d. Briuselyje pasirašytas Laikinasis Europos bendrijos ir Jungtinių Meksikos valstijų susitarimas dėl prekybos ir su prekyba susijusių klausimų,
NUSPRENDĖ:
1 straipsnis
Laikinasis Europos bendrijos ir Jungtinių Meksikos valstijų susitarimas dėl prekybos ir su prekyba susijusių klausimų kartu su vienašališkais Bendrijos pareiškimais ar padarytais kartu su kita Susitariančiąja Šalimi Bendrijos vardu yra patvirtinami,
Tekstai pridedami prie šio sprendimo.
2 straipsnis
Europos bendrijos vardu Susitarimo 19 straipsnyje numatytus pranešimus daro Tarybos pirmininkas.
3 straipsnis
1. Bendrijos poziciją Susitarimu įsteigtoje Jungtinėje taryboje ir Jungtiniame Komitete Komisijos siūlymu nustato Taryba, laikydamasi atitinkamų Europos bendrijos steigimo sutarties nuostatų.
2. Pagal Susitarimo 8 straipsnį, Jungtinės tarybos pirmininku yra Tarybos pirmininkas ir jis teikia Bendrijos poziciją. Pagal Susitarimo 10 straipsnį, Jungtinio komiteto pirmininku, teikiančiu Bendrijos poziciją, yra Komisijos atstovas, padedamas valstybių narių atstovų.
4 straipsnis
Šis sprendimas skelbiamas Europos Bendrijų oficialiajame leidinyje.
Priimta Liuksemburge, 1998 m. birželio 29 d.